In Christi nomine. Ludovicus ego Dei gratia in regem Francorum designatus, Philippi regis filius, manifestum et notum facio presenti nationi et succedentium posteritati quod, intimante nobis divina clementia, ecclesie beati Benedicti Floriacensis cenobii, a predecessoribus nostris libertati date, ob caritatem et dilectionem ipsius loci, eandem libertatem ei concedimus et ex nostra parte hoc addendo corroboramus quod deinceps neque nos ipsi nec quilibet successorum nostrorum regum eundem locum causa violentie adeat neque incolas, cujusque generis vel ordinis, ipsius loci per se in causam mittat vel questum ab eis quoquo modo exigat; ceterum si nobis vel nostris injuriam fecerint, per abbatis seu majoris ville manum, ministerialibus nostris justitie nostre recipiende causa a nobis illuc directis, justitiam nostram nanciscemur. Ut autem ratum et inconvulsum permaneat et ad notitiam posterorum perveniat, sigillo nostro signari et corroborari precepimus. Anno ab Incarnatione Domini MCVI, regni autem Philippi regis XLVII. Actum publice Mileduno. Simone de Catiaco, Ludovicii filii regis subcartulario. Huic autem concessioni interfuerunt. † Signum Ludovicii filii regis. Signum Guidonis, comitis de Rocaforti. Signum Galterii Tiraldi. Signum Ursionis de Stampis. Signum Erluini. Signum Lisiardi de Stampis. Signum domni Simonis, abbatis Floriacensis. Signum Gisleberti, majoris ville. Signum Aimonis de Stampis. Signum Arnulfi Bassi. Signum Gisleberti mariscalci. Signum Rainaldi captivi.